OʻZBEKISTON RESPUBLIKASI VAZIRLAR MAHKAMASI INVESTITSIYa DASTURLARI DEPARTAMENTINI TAShKIL ETISh TOʻGʻRISIDA
(resolution, 2001-03-05)

Iqtisodiyotni chuqur tarkibiy qayta oʻzgartirishlarni taʼminlashga yoʻnaltirilgan investitsiya dasturlarini shakllantirishga doir ishlarni muvofiqlashtirish, ularning roʻyobga chiqarilishi ustidan nazoratni kuchaytirish, shuningdek xorijiy investitsiyalarni keng jalb etish uchun qulay sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining shtatdagi xodimlari soni 14 nafar boʻlgan Investitsiya dasturlari departamenti tashkil qilinsin. Vazirlar Mahkamasining Tashqi iqtisodiy faoliyatni muvofiqlashtirish departamentining Ustuvor investitsiya loyihalari boʻlimi, uning nomini Xorijiy investitsiyalar boʻlimi deb oʻzgartirgan holda, Investitsiya dasturlari departamenti tarkibiga oʻtkazilsin. 2. Investitsiya dasturlari departamentining tuzilmasi va shtat jadvali 1, 1a va 2-ilovalarga muvofiq tasdiqlansin. Investitsiya dasturlari departamentining boshligʻi maqomiga koʻra Oʻzbekiston Respublikasi vaziriga, departament boshligʻining oʻrinbosarlari — boʻlimlar boshliqlari — vazirning birinchi oʻrinbosariga tenglashtirilsin. 3. Quyidagilar Investitsiya dasturlari departamentining asosiy vazifalari etib belgilansin: respublikada yagona davlat investitsiya siyosatini oʻtkazish; Oʻzbekiston Respublikasi Prezidentining “Kapital qurilishni tashkil etishni tartibga solish chora-tadbirlari toʻgʻrisida” 1997-yil 28-oktabrdagi PF–1875-son Farmoni qoidalarining bajarilishi ustidan nazoratni taʼminlash; vazirliklar va idoralar, barcha darajalardagi tarmoq boshqaruv tuzilmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining investitsiya dasturlarini shakllantirish boʻyicha faoliyatini muvofiqlashtirish hamda ularning bajarilishi ustidan nazorat oʻrnatish; respublikada qulay investitsiya muhitini shakllantirishni taʼminlovchi normativ-huquqiy bazani ishlab chiqishga doir ishlarni muvofiqlashtirish, xorijiy investitsiyalarni keng jalb etish; Vazirlar Mahkamasiga tasdiqlash uchun kiritiladigan, mablagʻ bilan taʼminlash manbalaridan qatʼi nazar, qiymati 25 mln soʻm va undan yuqori boʻlgan (1991-yilgi narxlarda) obyektlarni qurish, rekonstruksiya qilish va texnika bilan qayta jihozlash investitsiya loyihalarining, qiymatidan qatʼi nazar, hukumat kafolatlari ostidagi xorijiy investitsiyalar va kreditlarni jalb etgan holda quriladigan obyektlarning texnik-iqtisodiy asoslashlarini ekspertizadan oʻtkazish va baholashni tashkil qilish; xorijiy sarmoya ishtirokidagi investitsiya loyihalarini mablagʻ bilan taʼminlash sxemalarini ishlab chiqish va ekspertizadan oʻtkazish ishlarini muvofiqlashtirish va ularning bajarilishi ustidan nazoratni taʼminlash; investitsiya dasturlarining bajarilishi va jalb etilayotgan xorijiy investitsiyalarning samarali foydalanilishi monitoringi tizimini ishlab chiqish va undan amaliyotda keng foydalanish; ustuvor, yirik obyektlarning mablagʻ bilan maqsadli taʼminlanishi, shuningdek, buyurtmachilar, loyihalash institutlari, pudratchi qurilish tashkilotlari va banklar oʻrtasida investitsiya dasturiga kiritilgan obyektlarni qurish, rekonstruksiya qilish va texnika bilan qayta jihozlash boʻyicha shartnoma munosabatlarining oʻz vaqtida tuzilishi va bajarilishi ustidan nazoratni amalga oshirish; investitsiya loyihalarida nazarda tutilgan import texnologiya asbob-uskunalarining yetkazib berilishi ustidan nazoratni taʼminlash, oʻrnatilmagan asbob-uskunalar hajmlarini qisqartirish chora-tadbirlarini ishlab chiqish; investitsiya dasturiga kiritilgan investitsiya loyihalari boʻyicha loyiha-smeta hujjatlarining holatini tahlil qilish. 4. Belgilansinki, Investitsiya dasturlari departamenti oʻz zimmasiga yuklangan vazifalarga muvofiq ishlarni Vazirlar Mahkamasining Axborot-tahlil boshqarmasi, Tashqi iqtisodiy faoliyatni muvofiqlashtirish departamenti, komplekslari rahbarlarining kotibiyatlari, vazirliklar va idoralar, Qoraqalpogʻiston Respublikasi Vazirlar Kengashi, viloyatlar hamda Toshkent shahar hokimliklari, respublika va hududiy investitsiya dasturlarini shakllantirish va bajarishda qatnashuvchi barcha darajalardagi tarmoq boshqaruv organlari bilan mustahkam aloqada olib boradi. Investitsiya dasturlari departamenti zimmasiga “Davarxitektqurilish” qoʻmitasi, Xorijiy investitsiyalar boʻyicha agentlik, “Oʻzinvestloyiha” respublika injiniring kompaniyasi, Makroiqtisodiyot va statistika vazirligining investitsiya dasturini ishlab chiqish va uni bajarish monitoringini tashkil etishga oid faoliyatini muvofiqlashtirish yuklansin. 5. Investitsiya dasturlari departamentiga quyidagi huquqlar berilsin: Vazirlar Mahkamasining komplekslari, departamentlari va boʻlimlaridan, tarmoq boshqaruv organlari hamda ijro etuvchi hokimiyat mahalliy organlaridan Departament vakolatiga kiruvchi masalalar boʻyicha barcha zarur materiallarni talab qilib olish; Departament zimmasiga yuklangan vazifalarni bajarish uchun Makroiqtisodiyot va statistika vazirligi, Moliya vazirligi, Markaziy bank, vazirliklar va idoralar, korxonalar va tashkilotlar, loyihalash institutlaridan investitsiya loyihalarining zarur texnik-iqtisodiy asoslanishini, loyiha-smeta hujjatlarini, statistika va tahliliy maʼlumotlarni, boshqa materiallarni olish; mutaxassislarni, shu jumladan xorijiy mutaxassislarni jalb etgan holda investitsiya loyihalarini va qurilishlarning aniq dasturlarini baholash uchun ekspert guruhlari tuzish. 6. Investitsiya dasturlari departamenti: Oʻzbekiston Respublikasi Prezidentining farmonlari va farmoyishlari, Vazirlar Mahkamasining qarorlari va farmoyishlari, Hukumatning boshqa qarorlari majburiy tartibda joʻnatiladigan tashkilotlar roʻyxatiga; Makroiqtisodiyot va statistika vazirligi, Moliya vazirligi, Markaziy bank, “Davarxitektqurilish” qoʻmitasi va boshqa manfaatdor idoralarning statistika axborotnomalarini majburiy tartibda joʻnatish reyestriga kiritilsin. 7. Oʻzbekiston Respublikasi Moliya vazirligi Vazirlar Mahkamasi Investitsiya dasturlari departamentining joriy xarajatlari va uni texnika bilan jihozlash uchun zarur qoʻshimcha budjet mablagʻlari ajratishni nazarda tutsin. 8. Departament xodimlarining lavozim maoshlariga yuqori malakasi, chet tillarni bilishi, kompyuter texnikasidan foydalangan holda ishlay olishi uchun belgilangan ish haqi fondi doirasida maxsus ustamalar belgilashga ruxsat etilsin. 9. Investitsiya dasturlari departamenti: uch hafta muddatda Investitsiya dasturlari departamenti toʻgʻrisidagi Nizomni ishlab chiqsin va tasdiqlash uchun Oʻzbekiston Respublikasining Bosh vaziriga taqdim etsin; Investitsiya dasturini shakllantirish va uning amalga oshirilishini nazorat qilish tartibi toʻgʻrisidagi Nizomni bir oy muddatda ishlab chiqsin va tasdiqlash uchun Vazirlar Mahkamasiga kiritsin. 10. Oʻzbekiston Respublikasi Prezidenti Devoni Ishlar Boshqarmasi Investitsiya dasturlari departamentini joylashtirish masalasini bir hafta muddatda hal etsin, bunda uni tegishli ravishda texnik jihozlashni nazarda tutsin. 11. Vazirlar Mahkamasi komplekslarining rahbarlari Investitsiya dasturlari departamenti tashkil etilishi munosabati bilan komplekslarning tuzilmasini va funksiyalarini ikki hafta muddatda aniqlashtirsin hamda Vazirlar Mahkamasining “Oʻzbekiston Respublikasi Vazirlar Mahkamasi apparati tuzilmasini takomillashtirish toʻgʻrisida” 1997-yil 20-maydagi 248-son qaroriga, shuningdek komplekslarning kotibiyatlari va boʻlimlar toʻgʻrisidagi nizomlarga qisman oʻzgartirishlar va qoʻshimchalar kiritish boʻyicha takliflar kiritsinlar. 12. Oʻzbekiston Respublikasi Adliya vazirligi ikki hafta muddatda qonunchilik va normativ hujjatlarga ushbu qarordan kelib chiqadigan oʻzgartirishlar va qoʻshimchalar kiritish toʻgʻrisida takliflar taqdim etsin. 13. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ.T. Sultanov zimmasiga yuklansin. Departament boshligʻi Katta inspektor Boʻlim boshligʻi, departament boshligʻining oʻrinbosari Bosh mutaxassis — 3 nafar Etakchi mutaxassis Katta inspektor Boʻlim boshligʻi, departament boshligʻining oʻrinbosari Bosh mutaxassis — 4 nafar Katta inspektor Shtat boʻyicha — 14 xodim (shu jumladan 3 nafar katta inspektor. ‎ ‎ ‎ Lavozim nomi‎ Shtatdagi xodimlar soni‎ Tarif setkasi boʻyicha razryadi‎ Departament boshligʻi‎ 1‎ 19‎ Departament boshligʻining oʻrinbosari — boʻlim boshligʻi‎ 2‎ 18‎ Bosh mutaxassis‎ 7‎ 17‎ Etakchi mutaxassis‎ 1‎ 15‎ Katta inspektor‎ 3‎ 9‎ Jami:‎ 14‎ ‎